เส้นทางนักลงทุน : เปิดราคาหุ้นมาเหนือเมฆ
เมื่อเดือนกรกฎาคม 2560 ที่ผ่านมา พบว่าภาพรวมดัชนีหุ้นไทยมีอาการซึมตัวเป็นส่วนใหญ่ เนื่องด้วยปรับตัวขึ้นเล็กน้อยเพียง 0.09% โดยเทียบจากดัชนีอยู่ที่ระดับ 1,574.74 จุด (30 มิ.ย. 60) มาอยู่ที่ 1,576.08 จุด (31 ก.ค. 60) หรือบวกไป 1.34 จุด
12 ส.ค. 2560

เนื่องจากขาดประเด็นใหม่เข้ามาผลักดัน พร้อมอยู่ในช่วงของการรอติดตามรายงานผลประกอบการไตรมาส 2 นอกจากนี้มีเรื่องการติดตามประชุม ECB รอดูลด QE หรือไม่ และประชุม BOJ อาจมี Action หลังเงินเฟ้อญี่ปุ่นเพิ่มขึ้น หากไร้การแทรกแซงอาจกดดันเงินทุนไหลออก และเจอแรงขายจากกลุ่มส่งออก-รับผลจากบาทแข็งค่า และบางตัวเทรด P/E สูง ตามลำดับ
ส่งผลให้กลยุทธ์การลงทุนช่วงดังกล่าว เป็นการเข้าซื้อเป็นรายตัวไป โดยเฉพาะหุ้นที่มีปัจจัยหนุนเข้ามานั่นเอง  
นำโดยหุ้นที่ปรับตัวขึ้นสูงสุด 10 อันดับแรกเกินกว่า 9% ในตลาด SET ประจำเดือนกรกฎาคม อาทิ กน้อย 0.09CRANE, BAT-3K, PLE, DTC, JMART, ASAP, SINGER, BEAUTY, VNT และ ORI ตามลำดับ
บริษัท ชูไก จำกัด (มหาชน) หรือ CRANE ราคาหุ้นพุ่งขึ้น 56.44% หรือขึ้นไป 1.14 บาท วัดจากราคาปิดในวันที่ 30 มิ.ย. 60 อยู่ที่ 2.02 บาท ขณะที่วันที่ 31 ก.ค. 60 อยู่ที่ 3.16 บาท มีแรงขับเคลื่อนจากที่บริษัทเข้าสู่ธุรกิจใหม่ที่ดูมีแนวโน้มสดใส โดยดำเนินธุรกิจหลักผ่านบริษัทและบริษัทลูก 3 แห่ง คือ บริษัท เดอะเครนเซอร์วิส จำกัด(TCS) บริษัท เดอะเครนระยอง จำกัด (TCR) และ บริษัท เดอะเครนแหลมฉบัง จำกัด (TCL)
โดยธุรกิจจัดจำหน่ายและให้บริการซ่อมเครื่องจักรหนักดำเนินงานผ่าน CRANE ส่วนธุรกิจให้เช่าเครื่องจักรหนักดำเนินธุรกิจการผ่าน TCR และ TCL และลูกค้าหลักของบริษัทจะอยู่ในกลุ่มธุรกิจน้ำมัน ปิโตรเคมี และธุรกิจเกี่ยวเนื่อง บริเวณ มาบตาพุด จังหวัดระยอง ในขณะที่ธุรกิจรับเหมาก่อสร้างงานฐานรากดำเนินธุรกิจผ่าน TCS ซึ่งเป็นธุรกิจเสาเข็มเจาะ
บริษัท ไทยสโตเรจ แบตเตอรี่ จำกัด (มหาชน) หรือ BAT-3K ราคาหุ้นพุ่งขึ้น 33.17% หรือขึ้นไป 68 บาท วัดจากราคาปิดในวันที่ 30 มิ.ย. 60 อยู่ที่ 205 บาท ขณะที่วันที่ 31 ก.ค. 60 อยู่ที่ 273 บาท เป็นผลจากบริษัท สยาม มากิ จำกัด ซึ่งเป็นบริษัทย่อยของบริษัท ฮิตาชิ เคมิคอล จำกัด  เข้าซื้อหุ้นจากครอบครัวของไพบูลย์ รวมจำนวนทั้งสิ้น 8,780,730 หุ้น หรือคิดเป็นประมาณร้อยละ 43.9 ในราคาหุ้นละ 275 บาท
บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE ราคาหุ้นพุ่งขึ้น 22.92% หรือขึ้นไป 0.22 บาท วัดจากราคาปิดในวันที่ 30 มิ.ย. 60 อยู่ที่ 0.96 บาท ขณะที่วันที่ 31 ก.ค. 60 อยู่ที่ 1.18 บาท พุ่งตามสัญญาณเทคนิค เนื่องจากรับข่าวดีหนุนต่อเนื่องจ่อเซ็นงานอาคารแซทเทิลไลท์สุวรรณภูมิเฟส 2
บริษัท ดุสิตธานี จำกัด (มหาชน) หรือ DTC ราคาหุ้นพุ่งขึ้น 22.45% หรือขึ้นไป 2.20 บาท วัดจากราคาปิดในวันที่ 30 มิ.ย. 60 อยู่ที่ 9.80 บาท ขณะที่วันที่ 31 ก.ค. 60 อยู่ที่ 12 บาท รับอานิสงส์จากความคืบหน้าของบริษัทร่วมทุนโครงการอสังหาริมทรัพย์รูปแบบผสม (Mixed Use Project) บริษัท วิมานสุริยา จำกัด, บริษัท สวนลุม พร็อพเอร์ตี้ จำกัด, บริษัท พระราม 4 เดเวลอปเม้นท์ จำกัด และบริษัท ศาลาแดง พร็อพเพอร์ตี้ แมนเนจเม้นท์ จำกัด ได้ดำเนินการเพิ่มทุนและเปลี่ยนสัดส่วนการถือหุ้นแล้ว
บริษัท เจ มาร์ท จำกัด (มหาชน)  หรือ JMART ราคาหุ้นพุ่งขึ้น 18.40% หรือขึ้นไป 2.30 บาท วัดจากราคาปิดในวันที่ 30 มิ.ย. 60 อยู่ที่ 12.50 บาท ขณะที่วันที่ 31 ก.ค. 60 อยู่ที่ 14.80 บาท โดยคาดขึ้นรับข่าว APPLE store จะเปิดร้าน Flagship store ในไทย ส่งผลยอดขายผลิตภัณฑ์ APPLE ในประเทศเพิ่มขึ้น จากการรุกงบการตลาดในประเทศไทย
บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ  ASAP ราคาหุ้นพุ่งขึ้น 15.48% หรือขึ้นไป 1.20 บาท วัดจากราคาปิดในวันที่ 30 มิ.ย. 60 อยู่ที่ 7.75 บาท ขณะที่วันที่ 31 ก.ค. 60 อยู่ที่ 8.95 บาท ซึ่งอาจเป็นการเก็งกำไรในการคาดรายได้ปีนี้โต 25-30%ตามการขยายกองรถ, เปิดตัวแอพ asap GO รุกขยายฐานลูกค้าใหม่
บริษัท ซิงเกอร์ประเทศไทย จำกัด (มหาชน) หรือ SINGER ราคาหุ้นพุ่งขึ้น 14.41% หรือขึ้นไป 1.70 บาท วัดจากราคาปิดในวันที่ 30 มิ.ย. 60 อยู่ที่ 11.80 บาท ขณะที่วันที่ 31 ก.ค. 60 อยู่ที่ 13.50 บาท เป็นการพุ่งขึ้นตามสัญญาณเทคนิค หลังจากบริษัทมีข่าวได้ร่วมมือกับพันธมิตร ค่ายมือถือน้องใหม่ภายใต้แบรนด์ “เพนกวิน” เปิดตัวผลิตภัณฑ์ “ซิมซิงเกอร์” ครั้งแรก โดยอาศัยจุดแข็งของซิงเกอร์ ที่มีเครือข่ายพนักงานขายครอบคลุมพื้นที่ทั่วประเทศกว่า 14,000 คน และมีกลุ่มเจมาร์ทฯ เป็นผู้ถือหุ้นใหญ่
บริษัท บิวตี้ คอมมูนิตี้ จำกัด (มหาชน) หรือ BEAUTY ราคาหุ้นพุ่งขึ้น 10.19% หรือขึ้นไป 1.10 บาท วัดจากราคาปิดในวันที่ 30 มิ.ย. 60 อยู่ที่ 10.80 บาท ขณะที่วันที่ 31 ก.ค. 60 อยู่ที่ 11.90 บาท รับแรงผลักดันจากเล็งกำไรสุทธิไตรมาส 2/60 จะทำจุดสูงสุดใหม่, มีแผนขอ อย. ที่จีนหวังเพิ่มยอดขายสินค้า
บริษัท วีนิไทย จำกัด (มหาชน) หรือ VNT ราคาหุ้นพุ่งขึ้น 9.42% หรือขึ้นไป 1.80 บาท วัดจากราคาปิดในวันที่ 30 มิ.ย. 60 อยู่ที่ 19.10 บาท ขณะที่วันที่ 31 ก.ค. 60 อยู่ที่ 20.90 บาท โดยรับอานิสงส์จากบริษัทมีผลดำเนินงานดีต่อเนื่องจาก spread ของ PVC ที่ค่อนข้างสูง-เทคนิคหนุน
บริษัท ออริจิ้น พร็อพเพอร์ตี้ จำกัด (มหาชน) หรือ ORI ราคาหุ้นพุ่งขึ้น 9.42% หรือขึ้นไป 1.30 บาท วัดจากราคาปิดในวันที่ 30 มิ.ย. 60 อยู่ที่ 13.80 บาท ขณะที่วันที่ 31 ก.ค. 60 อยู่ที่ 15.10 บาท เนื่องด้วยมีแรงขับเคลื่อนจากหลายฝ่ายมองยอดรายได้ไตรมาส 2 ส่งสัญญาณพุ่งกระฉูด แบ็กล็อกคุณภาพหลังผนึกพราวด์หนุนครึ่งปีหลังโตแกร่ง อีกทั้งบริษัทเพิ่มจุดแข็งโดยการดึง “โนมูระ เรียลเอสเตท ดีเวลล็อปเมนท์” เข้าร่วมทุน 4 บ.ย่อยเพื่อพัฒนาโครงการ
จากราคาหุ้นข้างต้นที่ปรับตัวขึ้นสะท้อนให้เห็นว่าเล่นตอบรับข่าวดี!!
…
